Λαχανοσαλάτα με ολίγον αγριογούρουνο και σάλτσα κόκκινων φρούτων
Γρήγορη και εύκολη λαχανοσαλάτα με τις ψημένες λεπτές φέτες αγριογούρουνου να την μετατρέπουν και σε θαυμάσιο πρώτο πιάτο για επίσημο γεύμα.
400 γρ. μπούτι αγριογούρουνου, σε φέτες πάχους 2 εκ., λίγο ελαιόλαδο , 1 μικρό κόκκινο λάχανο + 1/2 άσπρο λάχανο, λεπτοκομμένα για σαλάτα, 4 φρέσκα κρεμμυδάκια, ψιλοκομμένα, 3 κλωνάρια σέλερι, σε λεπτά φετάκια, 1 μαραθόριζα, λεπτοκομμένη, 1 φλιτζ. τσαγιού βρασμένα κάστανα, σε κομμάτια (μπορούμε να χρησιμοποιήσουμε και έτοιμα, από συσκευασία βάκουμ), 1 ματσάκι μυρώνια, ψιλοκομμένα, αλάτι, φρεσκοτριμμένο πιπέρι, 1 φλιτζ. τσαγιού ανάμεικτα φρούτα του δάσους*, φρέσκα ή κατεψυγμένα, 1 φλιτζ. τσαγιού γιαούρτι της αρεσκείας μας, 1/2 φλιτζ. τσαγιού μαγιονέζα
Για να φτιάξουμε την λαχανοσαλάτα με αγριογούρουνο και σάλτσα με κόκκινα φρούτα, ξεκινάμε αλείφοντας ένα αντικολλητικό σκεύος, κατά προτίμηση σχαροτήγανο, με λίγο ελαιόλαδο και το ζεσταίνουμε μέχρι να κάψει καλά. Ψήνουμε εκεί τις φέτες αγριογούρουνου για 5-6 λεπτά από κάθε πλευρά, μέχρι να ροδίσουν εξωτερικά και να ψηθούν εσωτερικά (κόβουμε ένα κομμάτι στη μέση για να δούμε αν είναι έτοιμο). Προσοχή να μη στεγνώσει το κρέας. Ανακατεύουμε σε σαλατιέρα τα λάχανα, τα κρεμμυδάκια, το σέλερι, τη μαραθόριζα, τα κάστανα και τα μυρώνια. Αλατοπιπερώνουμε και ανακατεύουμε.Πολτοποιούμε στον πολυκόφτη τα κόκκινα φρούτα και αδειάζουμε σε μπολ. Προσθέτουμε τα υπόλοιπα υλικά και ανακατεύουμε καλά.Βάζουμε τη σαλάτα σε φαρδύ μπολ και περιχύνουμε με τη σάλτσα. Λίγο πριν το σερβίρισμα τακτοποιούμε πάνω στη σάλτσα τις φέτες αγριογούρουνου και σερβρίρουμε. 
Αγριογούρουνο,Λαχανικά,Χριστούγεννα